Höt send d'Universal Studios agseit gsi. Wo ich am morge ufgschtande ben hani chum no chönne laufe well mer mini Bei so weh do hend und mini Chnüüschiibe bi jedem Schritt usegumpet esch... Trotz allem semmer denne aber uf Hollywood gange, und esch esch voll loschtig gsi :-) Zerscht hemmer en Bus Tour gmacht wo mer all di Kulisse het chöne aluege (z.B. Mysteria Lane us Desprit Houswives). Nach dem semmer uf d'Bahne gange, und das so wenig Lüüt gha het hemmer niene müesse lang aschtoh. Usserdem semmer denne no is 4D Kino vom Schreck, das esch absolut de Hammer gsi. Emmer wenn de Esel ernosse het, esch usem Schtuel vor eim Wasser cho und het di is Gsicht gsprötzt *g* Mer send au no im House of Horror gsi, d'Kim und ich hend no nie so Angscht gha wie döt enne :-) Mer send non-stop am schreie und umehüpfe gsi, aber ergendwie esches trotzdem no loschtig gsi :-) Uf di 6i hemmer denne müesse parat schtoh und send denne metem Bus Rechtig Disneyland gange, wo mer no wiiteri Lüüt ufglade hend... Es send alli rächziitig döte gsi, ossert eini. Nach öpe 45 Minute het denne de Fahrer es Telefon becho dass sich die Frau verirrt het da si de falsch Usgang gno het und denne per Bus zum Rechtige Usgang het welle und so verlore gange esch... Bis öpe am 9i hemmer di blöd Frau gsuecht und denne au gfunde... Wenn ich die gsi wär, wär ich nie meh i de Bus igschtege well ich meh so gschämt hät, aber die het nur schnell sorry gseit und denne so do als wer nix gsi... Zu allem ane esch si no Amerikanerin, also hät si au öper nachem Wäg chönne froge, aber nei... Letschtändlich semmer denne totmüed in San Diego acho und erschöpft iigschlofe...